**Mercedes AMG High Performance Powertrains** (tidligere kjent som **Mercedes-Benz HighPerformanceEngines**, **Mercedes-Ilmor** og **Ilmor**) er en britisk produsent av motorer for Formel 1, eid av den tyske bilprodusenten Mercedes-Benz. Selskapets motorer har siden 1995 vært brukt av McLarens Formel 1-biler, og fra 2009-sesongen ble motorene også brukt av Force India og Brawn GP. Brawn GP ble etter 2009-sesongen kjøpt opp av Mercedes, som omgjorde det til sitt eget fabrikksteam, kalt Mercedes GP.

Historie
--------

Mario Illien og Paul Morgan grunnla i 1983 selskapet **Ilmor Engineering Ltd** som en uavhengig britisk produsent av motorer til racerbiler. Selskapets navn ble dannet av de to grunnleggernes etternavn. Selskapet startet opprinnelig med å bygge motorer for det amerikanske Champ Car-mesterskapet med penger fra teameieren og chassisprodusenten Roger Penske. 

I 1991 gikk Ilmor inn i Formel 1 som motorleverandør til Leyton House Racing (tidligere March). I 1992 endret Leyton House navn tilbake til March og fortsatte å bruke Ilmor-motorer. Ilmor leverte samme år også motorer til Tyrrell-teamet. Ilmors gode navn i F1 gjorde at sportsvognteamet Sauber og Mercedes-Benz, som planla å gå inn i Formel 1 sammen, signerte en avtale med Ilmor. Mercedes trakk seg imidlertid fra prosjektet og motorene ble offisielt kalt Ilmor, bare påført «Concept by Mercedes-Benz». Men etter uventet gode prestasjoner i 1993 klarte Sauber å overbevise Mercedes til offisielt å gå inn i F1. I 1994 leverte Ilmor 1993-spesifikasjons motorer til det nye Pacific GP-teamet til Keith Wiggins. Pacific klarte bare å kvalifisere seg syv ganger på 32 forsøk, men motorene ble ikke trukket fram som årsak til den svake prestasjonen.

Daimler-Benz kjøpte i 1993 Chevrolets 25% eierandel i Ilmor. Ilmor ble motorpartner til McLaren i 1995, og de tok sin første seier i Australias Grand Prix 1997. Mika Häkkinen vant førermesterskapet i både 1998 og 1999, og teamet vant konstruktørmesterskapet i 1998.

I 2001 omkom Paul Morgan da han skulle lande sitt veteranfly på Sywell Aerodrome i Northamptonshire. Dette førte til at Daimler AG i 2002 økte sin eierandel til 55% og endret selskapets navn til *Mercedes-Ilmor*. I 2005 ble Daimler eneeier av Mercedes-Ilmor og selskapet fikk navnet *Mercedes-Benz HighPerformanceEngines Ltd*. Samtidig ble den lille «Special Projects»-delen av selskapet, som siden 2003 hadde kontrakt på design og bygging av Indy Racing League-motorer for Honda, skilt ut som et eget selskap, eid av Mario Illien og Roger Penske. Det nye selskapet, som er helt uavhengig av Mercedes, har fått tilbake det opprinnelige navnet *Ilmor Engineering Ltd*.

I 2011 ble navnet endret til det nåværende *Mercedes AMG High Performance Powertrains*, i tråd med at navnet til Formel 1-teamet Mercedes GP ble endret for å inkludere varemerket Mercedes-AMG.

Mercedes-motorer i Formel 1
---------------------------

Denne tabellen viser hvilke team, utenom Mercedes' eget fabrikksteam, som har brukt Mercedes-motorer (før 2002 under navnet Ilmor) i hver enkelt Formel 1-sesong. For detaljerte resultattabeller se artiklene for hvert enkelt team.


| Sesong | Motor | Type | Volum | Team | Seiere | Merknader |
| --- | --- | --- | --- | --- | --- | --- |
| 1994 | 2175B | V10 | 3,5 | Sauber | 0 |  |
| 1995 | FO110 | V10 | 3,0 | McLaren | 0 |  |
| 1996 | FO110/3 | V10 | 3,0 | McLaren | 0 |  |
| 1997 | FO110E, FO110F | V10 | 3,0 | McLaren | 3 |  |
| 1998 | FO110G | V10 | 3,0 | McLaren | 9 | McLaren vant konstruktørmesterskapet.Mika Häkkinen vant førermesterskapet. |
| 1999 | FO110H | V10 | 3,0 | McLaren | 7 | Mika Häkkinen vant førermesterskapet. |
| 2000 | FO110J | V10 | 3,0 | McLaren | 7 |  |
| 2001 | FO110K | V10 | 3,0 | McLaren | 4 |  |
| 2002 | FO110M | V10 | 3,0 | McLaren | 1 |  |
| 2003 | FO110M | V10 | 3,0 | McLaren | 2 |  |
| 2004 | FO110P, FO110Q | V10 | 3,0 | McLaren | 1 |  |
| 2005 | FO110R | V10 | 3,0 | McLaren | 10 |  |
| 2006 | FO108S | V8 | 2,4 | McLaren | 0 |  |
| 2007 | FO108T | V8 | 2,4 | McLaren | 8 |  |
| 2008 | FO108V | V8 | 2,4 | McLaren | 6 | Lewis Hamilton vant førermesterskapet. |
| 2009 | FO108W | V8 | 2,4 | McLaren, Force India, Brawn | 10 | Brawn vant konstruktørmesterskapet.Jenson Button vant førermesterskapet. |
| 2010 | FO108X | V8 | 2,4 | McLaren, Force India | 5 | Første sesong som motorleverandør til Mercedes-Benz' eget fabrikksteam. |
| 2011 | FO108Y | V8 | 2,4 | McLaren, Force India | 6 |  |
| 2012 | FO108Z | V8 | 2,4 | McLaren, Force India | 7 |  |
| 2013 | FO108Z | V8 | 2,4 | McLaren, Force India | 3 |  |
| 2014 | PU106A | V6 Turbo Hybrid | 1,6 | McLaren, Force India, Williams | 16 | Mercedes vant konstruktørmesterskapet.Lewis Hamilton vant førermesterskapet. |
| 2015 | PU106B | V6 Turbo Hybrid | 1,6 | Force India, Williams, Lotus F1 | 16 | Mercedes vant konstruktørmesterskapet.Lewis Hamilton vant førermesterskapet. |
| 2016 | PU106C | V6 Turbo Hybrid | 1,6 | Force India, Williams, Manor | 19 | Mercedes vant konstruktørmesterskapet.Nico Rosberg vant førermesterskapet. |
| 2017 | M08 EQ Power+ | V6 Turbo Hybrid | 1,6 | Force India, Williams |  |  |

Eksterne lenker
---------------

* Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | ISNI
 |